በእርስ በርስ ግጭት የተፈናቀሉ ዜጎች ቁጥር የዕለት ደራሽ ዕርዳታ ፈላጊዎችን አኃዝ 7.8 ሚሊዮን አደረሰው
- ከ1.6 ቢሊዮን ዶላር በላይ ያስፈልጋል ተብሏል  በዚህ ዓመት የዕለት ደራሽ አስቸኳይ ዕርዳታ የሚያስፈልጋቸው ሰዎች ቁጥር ቁጥር 7.8 ሚሊዮን መድረሱ ታወቀ፡፡ አስቸኳይ ዕርዳታው የሚያስፈልጋቸው ሰዎች ብዛት ካለፈው ዓመት ተመሳሳይ ወቅት ጋር እኩል ሆኗል፡፡በዚህ ዓመት እንደሚቀንስ ሲጠበቅ የነበረው የተረጂዎች ቁጥር በሶማሌና በኦሮሚያ ክልሎች መካከል በተፈጠረው ግጭትና በሌሎች የአገሪቱ አካባቢዎች በተከሰተው ብጥብጥ ሳቢያ ጨምሯል፡፡ ከአንድ ሚሊዮን በላይ ዜጎች ከቀዬአቸው መፈናቀላቸው ለተረጂዎቹ ቁጥር መጨመር የሚጠበቁት መሻሻሎች እንዳይኖሩ አስተዋፅኦ ማድረጉን፣ የኢትዮጵያ ብሔራዊ የአደጋ ሥጋት ሥራ አመራር ኮሚሽነር አቶ ምትኩ ካሳ ለሪፖርተር ተናግረዋል፡፡በበቆሎ አብቃይ አካባቢዎችም በአሜሪካ መጤ ተምች ወረርሽኝ ሳቢያ የተከተሰው የሰብል ውድመት፣ በደቡብና በደቡብ ምሥራቅ ኢትዮጵያ ውስጥ የተከሰተው የዝናብ እጥረት፣ በኪስ ቦታዎች የበልግ ዝናብ ዘግይቶ መጀመርና ቶሎ መቋረጡ ለተረጂዎች ቁጥር መጨመርና ለምግብ ዋስትና ችግር መባባስ ምክንያት እንደሆኑ ተብራርቷል፡፡ከዚህ ጋር በተያያዘ በዚህ ሳምንት በኢትዮጵያ መንግሥትና በለጋሽ አገሮች አማካይነት ይፋ በተደረገው የዳሰሳ ጥናት ሰነድ መሠረት፣ የዕለት ደራሽ የምግብ ዕርዳታ ለሚያስፈልጋቸው ሰዎች ምግብና ምግብ ነክ ያልሆኑ ግዥዎችን ለመፈጸም የሚውል የ1.4 ቢሊዮን ዶላር ገንዘብ እንደሚያስፈልግ ታውቋል፡፡ ከተጠቀሰው አጠቃላይ የዕለት ደራሽ ተረጂዎች ውስጥ በኦሮሚያ ክልል 3.2 ሚሊዮን እንዲሁም በሶማሌ ክልል 1.7 ሚሊዮን ዜጎች አስቸኳይ ዕርዳታ እንደሚያስፈልጋቸው ተጠቅሷል፡፡ በርካታ ተረጂዎች በማስመዝገብም ሁለቱ ክልሎች በቀዳሚነት ተቀምጠዋል፡፡ከዕለት ደራሽ ዕርዳታ ፈላጊዎች ቁጥር በተጨማሪ 8.49 ሚሊዮን ዜጎች ምግብ ነክ ያልሆኑ ዕርዳታዎች እንደሚያስፈልጋቸው በሰነዱ ተመላክቷል፡፡ ይህን አኃዝ ጨምሮ ችግሩ ያጋጠማቸውን ዜጎች ለመታደግ ያስፈልጋል የተባለውን የገንዘብ መጠን ወደ 1.6 ቢሊዮን ዶላር ከፍ አድርጎታል፡፡ የችግሩን ተፅዕኖ ለመቋቋም የቅድመ አደጋ ሥራዎች፣ አርብቶ አደሩ ያጣውን የእንስሳት ሀብት መተካት፣ እንዲሁም የዕለት ደራሽ ምግቦች በወቅቱ ይቀርባሉ ተብሏል፡፡   